Endnu engang har Liberal Alliance forsøgt sig med politiske krav - denne gang et veto - som partiet kort efter må forlade igen. Og fået endnu en tabt magtkamp til samlingen.

Partiet har i dag meddelt, at det alligevel fraviger sit eget krav fra forrige uge om, at der ikke igen skal indføres en tvungen separationsperiode ved skilsmisser. Et forslag, som ellers både Dansk Folkeparti og Socialdemokraterne har ønsket i forbindelse med en større lovpakke på skilsmisseområdet, som regeringen knokler for at få gennemført.

Politikens politiske redaktør, Anders Bæksgaard, fastslår, at Liberal Alliances massive værdikamp rettet mod Dansk Folkeparti skaber grå hår i hovedet på de øvrige partier i regeringen.